เมืองไทยฯขยายฐานรากหญ้า
เมืองไทยประกันชีวิตเปิดตัวกรมธรรม์ใหม่ ขายเบี้ยไมโครอินชัวรันส์ยันกลุ่มข้าราชการ
18 ก.พ. 2558

เมืองไทยประกันชีวิตเปิดตัวกรมธรรม์ใหม่ ขายเบี้ยไมโครอินชัวรันส์ยันกลุ่มข้าราชการ
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวกรมธรรม์แบบไมโครอินชัวรันส์หรือแบบประกันราคาประหยัดขึ้นมาอีก 2 แบบ คือ “เมืองไทยคุ้มรักษ์” ซึ่งมีจุดเด่นอยู่ที่ลูกค้าสามารถเลือกระยะเวลาคุ้มครองได้ตามต้องการ ทั้งแบบ 1 ปี 2 ปี หรือ 3 ปี ชำระเบี้ยประกันภัยเพียงครั้งเดียว ให้ความคุ้มครองชีวิตทั้งจากเจ็บป่วยและอุบัติเหตุเต็ม 100% ของจำนวนเงินเอาประกันภัยไปตลอดสัญญา รับประกันตั้งแต่อายุ 20-70 ปี
นอกจากนี้ ยังมีแบบประกัน “เมืองไทย ยิ้มสุขใจ 80/25” ที่เหมาะกับผู้ที่ต้องการจะสร้างหลักประกันให้ลูกหลาน ชำระเบี้ยประกันเพียงเดือนละ 500 บาท เป็นเวลา 25 ปี แต่จะได้รับความคุ้มครองกรณีเสียชีวิตและทุพพลภาพสิ้นเชิงถาวร 100%ของจำนวนเงินเอาประกันภัย ไปจนถึงอายุ 80 ปี และรับความคุ้มครองเพิ่มเป็น 2 เท่ากรณีเสียชีวิตจากอุบัติเหตุ รับประกันตั้งแต่อายุ 20-55 ปี
“แบบประกันใหม่กลุ่มไมโครอินชัวรันส์นี้ เราพัฒนาขึ้นมาเพื่อต่อยอดการทำตลาดจากประกันภัย 200 ที่มีขายอยู่เดิม โดยยังเน้นจุดขายที่เบี้ยประกันภัยไม่แพง แต่ให้ความคุ้มครองคุ้มค่า ซึ่งสอดคล้องกับนโยบายของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่สนับสนุนให้คนไทยเข้าถึงความคุ้มครองจากประกันชีวิตกันถ้วนหน้า ซึ่งเป็นการยกระดับคุณภาพชีวิตคนไทยอีกด้วย” นายสาระ กล่าว
นายสาระ กล่าวอีกว่า ล่าสุดบริษัทยังได้เปิดตัว “โครงการเมืองไทย ข้าราชการสุขสันต์” มีจุดเด่นอยู่ที่ การตอบโจทย์ความต้องการของกลุ่มลูกค้าข้าราชการโดยเฉพาะ ให้ความคุ้มครองชีวิตสูงสุดถึง 5แสนบาท คุ้มครองชีวิตยาวนานจนถึงครบอายุ 90 ปี มีสัญญาเพิ่มเติมสุขภาพที่ต่อยอดจากสวัสดิการข้าราชการที่มีอยู่ให้สมบูรณ์ยิ่งขึ้น โดยให้ผลประโยชน์ค่าห้องตามจริงจากส่วนที่เกินสวัสดิการ สูงสุดถึงวันละ 3,500 บาท และให้ความคุ้มครองค่ารักษาพยาบาลที่ไม่สามารถเบิกจากสวัสดิการได้เช่น ค่าธรรมเนียมพิเศษ และค่าธรรมเนียมแพทย์พิเศษ สูงสุด3.5 แสนบาท/ปี เบี้ยประกันไม่แพง สามารถแบ่งชำระเป็นรายเดือนได้ และสมัครง่าย ไม่ต้องตรวจสุขภาพ ให้สิทธิซื้อได้ทั้งข้าราชการและบุคคลในครอบครัวของข้าราชการ